**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO “DĖL PRITARIMO KLAIPĖDOS MIESTO BENDROJO PLANO KEITIMO KONCEPCIJOS VARIANTUI (TERITORIJOS RAIDOS ALTERNATYVAI)” PROJEKTO**

**1. Sprendimo projekto esmė, tikslai ir uždaviniai.**

Sprendimo tikslas – įvertinus Klaipėdos miesto bendrojo plano keitimo koncepcijos keturis variantus (teritorijos raidos alternatyvas planuojamam laikotarpiui iki 2050 metų), pritarti Klaipėdos miesto bendrojo plano keitimo koncepcijos variantui Nr. 2.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos 2015 m. vasario 19 d. sprendimu Nr. T2-16 buvo pradėtas rengti Klaipėdos miesto bendrojo plano, patvirtinto Klaipėdos miesto savivaldybės tarybos 2007 m. balandžio 5 d. sprendimu Nr. T2-110, keitimą. Šiuo metu planavimo organizatorius yra pritaręs atliktai esamos būklės analizei, rengiama bendrųjų sprendinių (koncepcijos) formavimo stadija.

Šiuo metu lygiagrečiai yra rengiamas Klaipėdos valstybinio jūrų uosto žemės, vidinės akvatorijos, išorinio reido ir susijusios infrastruktūros bendrasis planas (pradėtas rengti Lietuvos Respublikos Vyriausybės 2014 m. liepos 22 d. nutarimu Nr. 720). Buvo parengti 4 uosto bendrojo plano koncepcijos variantai (minimalios plėtros, plėtros pietinėje miesto dalyje, plėtros šiaurinėje miesto dalyje, maksimalios plėtros). Kadangi kiekvienas koncepcijos variantas įtakoja tolesnę miesto raidą, buvo nuspręsta parengti 4 Klaipėdos miesto bendrojo plano keitimo koncepcijos variantus, atitinkančius siūlomus uosto plėtros scenarijus, parodant uosto plėtros pasekmes likusioje miesto teritorijoje.

**3. Kokių rezultatų laukiama.**

Pritarus Klaipėdos miesto bendrojo plano keitimo koncepcijos variantui Nr. 2, bus išreikšta miesto pozicija dėl tolesnės miesto raidos.

**4. Sprendimo projekto rengimo metu gauti specialistų vertinimai.**

Rengiant Klaipėdos miesto bendrojo plano keitimo koncepcijos variantus bendrojo plano rengėjai konsultavosi su architektu-urbanistu Mindaugu Pakalniu.

**5. Išlaidų sąmatos, skaičiavimai, reikalingi pagrindimai ir paaiškinimai.**

Klaipėdos miesto bendrojo plano keitimas rengiamas savivaldybės biudžeto lėšomis pagal 2015 m. gruodžio 14 d. sutartį Nr. J9-1916 su UAB „Urbanistika“ jungtinėje veikloje su UAB „Sweco Lietuva“. Bendra sutarties vertė – 291 999.62 Eur.

**6. Lėšų poreikis sprendimo įgyvendinimui.**

Papildomų lėšų priėmus šį sprendimą nereikės, bus tęsiamas bendrojo plano keitimas pagal paslaugų vykdymo sutartį.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – bus sudarytos prielaidos tvariai miesto plėtrai, derinant rengiamų miesto ir uosto kompleksinio teritorijų planavimo dokumentų bendruosius sprendinius ir tęsiant miesto bendrojo plano keitimo procedūrą. Galimos neigiamos pasekmės – miesto pozicija dėl 2-ojo koncepcijos varianto gali nesutapti su valstybės pozicija dėl maksimalios uosto plėtros, todėl tęsiant miesto ir uosto bendrųjų planų rengimą turės būti rastas konsensusas dėl bendros Klaipėdos miesto vystymo krypties.

**PRIDEDAMA.** Klaipėdos miesto bendrojo plano keitimo koncepcijos variantai, 18 lapų.

Urbanistikos skyriaus vedėja M. Žekonytė

2017-06-16